दो-तीन दिन बाद जब मैं फिर बालकनी में गया तो फिर वही लड़की दिखी। वह इसी तरफ देख रही थी। उसके हाथ में स्टील का गिलास था और अजीब सी स्थिर सी खड़ी थी। न कोई हरकत, न कुछ। बस देखे जा रही थी। मैं हैरान सा उसकी तरफ देख रहा था कि उसने इशारा किया गिलास से। ठीक वैसे, जैसे आप पूछ रहे हों कि ये गिलास लोगे या मतलब जैसे चाय का गिलास लेकर दूसरों से पूछते हैं कि चाय पिओगे। मैं हैरान था कि कौन लड़की है, क्या कर रही है। अजीब है, लाइन मार रही है क्या। खैर, सच बताऊं तो मुझे इतने अट्रैक्टिव भी नहीं लगी थी वो कि मैं खुश हो जाऊं कि लड़की लाइन मार रही है। और उन दिनों वैसे भी जॉब को लेकर ज्यादा सोच रहा था। मैंने उसे इग्नोर किया और इधर-उधर देखने लगा। मैंने कुछ देर दूर के मकान के आंगन में खेल रहे बच्चों को देखा। और फिर कमरे में अंदर जाने से पहले एक बार फिर उस तरफ देखा, जहां वह लड़की खड़ी थी। इस बार वह वहां नजर नहीं आई। मगर जैसे ही मैं कमरे में जाने ही वाला था, बालकनी के ठीक नीचे वही लड़की ऊपर की तरफ देखती हुई नजर आई। गिलास के साथ और मुस्कुराते हुए।